**REGULAMENTUL DE ORGANIZARE ŞI DESFĂŞURARE**

**AL CONCURSULUI DE MATEMATICĂ „Memorialul David Hrimiuc**”

 *Învăţând matematică, înveţi să gândeşti. (G.Moisil)*

**Argument**

Concursul de matematică ”Memorialul David Hrimiuc”, desfăşurat anual la Şcoala Gimnazială Nr.1 din Gura Humorului reprezintă un mod distinct de a oferi participanţilor *sens*. Încă de la început, concursul a reprezentat un proiect ambiţios menit să concretizeze performanţa. Prin participarea la acest proiect, elevul pasionat de matematică îşi va forma o imagine clară asupra nivelului său de pregătire şi va dobândi o atitudine pozitivă faţă de evaluări şi competiţii. Este un bun prilej de sistematizare a cunoştinţelor acumulate, de dezvoltare a abilităţilor personale şi de gestionare a emoţiilor constructive, contribuind la transformarea participantului într-un tânăr competitiv în societatea cunoaşterii.

Motivaţi şi de ceea ce a reprezentat pentru noi toţi domnul profesor David Hrimiuc, decedat prematur, profesorii de matematică de la Şcoala Gimnazială Nr 1 Gura Humorului au hotărât împreună cu conducerea ISJ Suceava înfiinţarea acestui concurs. Conceput iniţial de nivel judeţean, acesta a devenit, începând cu ediţia din 2012, interjudețean cu participare internațională (prin participarea echipajelor din Ucraina şi Republica Moldova). Concursul se desfăşoară în parteneriat cu ISJ Suceava, Primăria oraşului Gura Humorului, SSMR filiala Suceava, Facultatea de Fizică, Matematică și Tehnologii Informaționale din Tiraspol cu sediul în Chişinău (Republica Moldova), Facultatea de Informatică - Iaşi şi numeroşi sponsori locali.

Obiectivele urmărite sunt cele care au ca fundament competenţe cheie prevăzute în programele şcolare: verificarea periodică corelată cu stadiul de pregătire aferent anului şcolar în curs; structurarea informaţiilor şi a cunoştinţelor de specialitate; formarea spiritului competitiv şi a disponibilităţii de a crea relaţii de colaborare cu elevi din alte şcoli pe un domeniu specific şi facilitarea schimbului de experienţă între profesorii de matematică implicaţi în proiect. Toate aceste obiective fundamentează la nivel formativ competenţele cheie: a învăţa să înveţi şi capacitatea de a dezvolta şi aplica gândirea matematică pentru rezolvarea diferitelor probleme, accentul punându-se pe proces, activitate şi cunoştinţe.

Așadar, participarea la acest concurs nu înseamnă numai un interes sporit pentru matematică, ci implică şi o dezvoltare a unor elemente de cultură necesare în orice domeniu de activitate umană. Acesta semnifică, de altfel, un demers preţios pentru formarea unei gândiri corecte, consecvente, care măreşte puterea de pătrundere şi analiză a spiritului uman. În acest sens, scopul general al proiectului constă în dezvoltarea capacităţii instituţionale a şcolii de a desfăşura activităţi de pregătire la matematică, centrate pe identificarea, îndrumarea şi valorificarea potenţialului elevilor cu aptitudini şi capabili de performanţă.

**Capitolul I: Identitate**

Art. 1. Concursul „Memorialul David Hrimiuc” este un concurs şcolar, având menirea de a păstra şi dezvolta tradiţia şcolii bucovinene de matematică.

Art. 2. Concursul are ca obiectiv general promovarea ideii de competiţie, a dorinţei de performanţă în studiul matematicii.

Art. 3. Concursul se adresează elevilor cu aptitudini şi interese deosebite la matematică. Concursul îşi propune să antreneze „vârfurile" elevilor matematicieni din clasele V - VIII, în rezolvarea unor probleme deosebite propuse de profesori pasionaţi de matematică.

Art. 4. Înscrierea elevilor la concurs se face pe bază de invitație din partea organizatorilor ca urmare a parteneriatelor încheiate între unitățile școlare.

Art. 5. Concursul se va desfăşura pe parcursul a trei zile consecutive: în partea a doua a lunii octombrie sau prima jumătate a lunii noiembrie a fiecărui an. Prima ediție a avut loc în perioada 28 - 30 octombrie 2004.

**Capitolul II: Responsabilităţi şi atribuţii**

Art. 6. De coordonarea şi monitorizarea concursului se va ocupa o comisie formată din membrii catedrei de matematică de la Școala Gimnazială Nr. 1 Gura Humorului şi a organizaţiilor partenere.

Art. 7 Concursul se desfăşoară în parteneriat cu ISJ Suceava, Primăria oraşului Gura Humorului, SSMR - filiala Suceava, Facultatea de Fizică, Matematică și Tehnologii Informaționale din Tiraspol cu sediul în Chişinău (Republica Moldova), Facultatea de Informatică - Iaşi şi numeroşi sponsori locali.

Art. 8. Organizatorii pot colabora și cu alte societăţi şi instituţii ştiinţifice, cu organizaţii neguvernamentale, cu autorităţi locale, cu persoane juridice sau fizice care sunt interesate să sponsorizeze concursul, în condiţiile prezentului regulament.

Art. 9. Pentru coordonarea concursului se constituie un comitet de organizare, având următoarea componenţă: președinţi, vicepreşedinţi, secretari și membri.

*Pentru ediția a XXI-a a concursului „Memorialul David Hrimiuc” din 7 - 9 noiembrie 2025 comitetul de organizare este format din:*

* *Preşedinți:*
1. ***Prof. Univ. Dr. Lenuța Alboaie*** *– decan a Facultății de Informatică – Iași;*
2. ***Conf. Univ. Dr. Andrei Braicov*** *– decan al Facultății de Fizică, Matematică și Tehnologii Informaționale- Chișinău*
* *Vicepreşedinţi:*
1. *prof. Angelo Cătălin Bărbuță – inspector de matematică al ISJ Suceava;*
2. *prof. Eugen Munteanu – directorul Școlii Gimnaziale Nr. 1 Gura Humorului*
* *Secretari:*
1. *prof. Ovidiu Zofotă*
2. *prof. Eugenia Rusu*
3. *prof. înv. primar Daniela Cioban*
* *Membri:*
1. *prof. Traian Duminică*
2. *prof. Marinela Cristina Cimpoeșu*
3. *prof. Dorel Ispășoiu*
4. *prof. Genoveva Creangă*
5. *prof. înv. primar Crina Cojocaru*

Art. 10. Comitetul de organizare stabileşte numărul de participanţi pentru fiecare ediţie a concursului.

Art. 11. Comitetul de organizare stabileşte comisia de selecţie a subiectelor, comisia de supraveghere a concurenților, comisia de evaluare și comisia de analizare a contestațiilor.

Art. 12. Elevii participanți la concurs sunt elevi ai unităților școlare cu care Școala Gimnazială Nr. 1 are încheiat un contract de parteneriat.

Art. 13. Elevii participanţi la concurs vor fi însoţiţi de un profesor de matema­tică, invitat de organizatori. Respectivul profesor va fi cooptat în una din comisiile concursului.

Art. 14. Toţi profesorii din catedră au obligaţia de a participa activ la organizarea şi desfăşurarea în condiţii optime a concursului de matematică „Memorialul David Hrimiuc”.

**Capitolul III: Programele de concurs și evaluarea lucrărilor**

Art. 15. Subiectele la clasele V- VIII vor fi alcătuite din materia aferentă programelor şcolare pentru clasele anterioare celei la care candidatul participă sau programelor de la olimpiada județeană din anul şcolar precedent.

Art. 16. De regulă, structura subiectelor va fi următoarea: 3 probleme selectate din propunerile făcute de profesori problemişti recunoscuţi şi o problemă din arhiva Gazetei Matematice, seria B sau din suplimentul corespunzător.

Art. 17. Timpul de rezolvare a subiectelor este de 3 ore pentru elevii claselor V-VIII.

Art. 18. Sunt interzise în timpul concursului copiatul, folosirea calculatorului/ceasului sau a telefonului mobil și orice tip de discuții cu cei aflați în sala de concurs.

Art. 19. Supraveghetorii au dreptul să schimbe locul elevilor în bănci sau să anuleze lucrări în cazul constatării încălcării prezentului regulament.

Art. 20. Notarea lucrărilor se face prin atribuirea fiecărui subiect puncte de la 0 la 7, în conformitate cu baremele afişate (după modelul utilizat la fazele judeţene, naţionale şi internaţionale).

Art. 21. Baremele de corectare ale concursului vor fi afişate la expirarea timpului de lucru acordat elevilor.

Art. 22. Concurenţii pot face contestaţii pentru reevaluarea lucrărilor. Comisia de contestaţii va fi alcătuită din responsabilul de clasă şi profesori evaluatori, alții decât cei care au făcut parte din comisia de evaluare. Preşedinţii de concurs decid dacă lucrarea a fost corect evaluată.

**Capitolul IV. Recompense**

Art. 23. Pentru fiecare an de studiu, organizatorii vor acorda premiile I, II, III şi menţiuni. La punctaje egale se acordă recompense egale.

Art. 24. Premiile I, II şi III constau în diplome, bani şi/sau obiecte. Menţiunile constau în diplome şi bani.

Art. 25. De regulă, se acordă 33% premii și mențiuni din numărul participanților. Comisia poate hotărî suplimentarea sau diminuarea premiilor la un anumit nivel în funcție de punctajul obținut de elevii unui nivel de clase.

Art. 26. Profesorii de la catedra de matematică pot să modifice și să completeze prezentul regulament, în cadrul fiecărei ediții, ținând cont de condițiile specifice legislației naționale și situațiile concrete care apar la începutul anului școlar, cu cel puțin 20 de zile înaintea datei de desfășurare a concursului.